माओवादियों से रिश्तों पर डीयू के प्रोफेसर, पांच अन्य को उम्रकैद
माओवादियों से रिश्ते रखने पर डीयू के निलंबित प्रोफेसर जीएन साईबाबा समेत 5 अन्य को उम्रकैद की सजा सुनाई गई है। अन्य दोषियों में जेएनयू छात्र हेम मिश्रा, पूर्व पत्रकार प्रशांत राही समेत दो अन्य हैं। छठे आरोपी को 10 साल कैद की सजा सुनाई गई है। साईबाबा दिल्ली यूनिवर्सिटी के रामलाल आनंद कॉलेज के प्रोफेसर हैं। 2014 में गिरफ्तारी के बाद कॉलेज ने उन्हें निलंबित कर दिया था। पुलिस का दावा था कि उनके पास से नक्सल साहित्य बरामद हुआ था। मामले की सुनवाई कर रही गढ़चिरौली कोर्ट ने साईबाबा समेत अन्य आरोपियों को देशद्रोह का दोषी पाया। आरोपियों में हेम मिश्रा, प्रशांत राही, महेश तिर्के, पांडु नरोट और विजय तिर्के हैं।
न्यायाधीश एसएस शिंदे ने सभी आरोपियों को अनलॉफुल ऐक्टिविटीज (प्रिवेन्शन) एक्ट की धारा 13, 18, 20, 38 और 39 का दोषी माना है। पुलिस की जांच में पता चला था कि आरोपी माओवादियों के लिए रंगरूटों की भर्ती करते थे। साथ ही उन्हें मदद भी मुहैया कराते थे। विशेष लोक अभियोजक पी साथीनाथन ने कोर्ट से साईबाबा को स्वास्थ्य के आधार पर छूट न देने की मांग की थी। कहा था कि साईबाबा विकलांग हैं मगर वह व्हीलचेयर पर ही देश और विदेशाें की कॉन्फ्रेंस में जाते थे और माओवादी विचारधारा का प्रचार करते थे।
hin_Deva hin_Deva hin_Deva